
„Veszteség nélkül nincs nyereség” Döntéshozatal vizsgálata öngyilkosságot megkísérelt depressziós személyeknél

A major depresszió közvetetten az öngyilkossági kísérlet fontos rizikótényezője lehet, ám
a kórkép fennállása önmagában nem elégséges feltétel, így fontos egyéb faktorok kiemelése. Jelen
dolgozat a szuicid viselkedéshez kapcsolódó döntéshozatali deficitet mint rizikótényezőt vizsgálja.
A dolgozatban közölt első vizsgálatban öngyilkosságot a múltban megkísérelt major depressziós
személyek és egészséges kontrollszemélyek kerültek bevonásra, míg a második vizsgálatban a
klinikai csoportot öngyilkosságot 72 órán belül megkísérelt major depressziós személyek alkották.
A döntéshozatal az Iowa Szerencsejáték Teszt jutalomérzékenységet és büntetésérzékenységet
mérő verzióival került vizsgálatra. Az öngyilkosságot múltban és aktuálisan megkísérlő személyek
egyaránt rosszabbul teljesítettek a jutalomérzékenységet mérő verzión a kontrollszemélyekhez
képest; az öngyilkosságot aktuálisan megkísérlők azonban a büntetésérzékenységet mérő
változaton is alulteljesítettek. Emiatt esetükben a büntetésérzékenységhez kapcsolódó deficit
állapot-jellegűnek minősíthető – ennek értelmében a döntéshozatali károsodás ezen dimenziója
érzékeny lehet a szuicid krízisre. A mérőeszköz ígéretes klinikai alkalmazási lehetőségekkel bírhat
egy tesztcsomag részeként. A két speciális alcsoport közvetlen összehasonlítása további
vizsgálatok során elengedhetetlen lehet, további kognitív készségek bevonásával.

